**VELKOMMEN!**

På vegne av lederne og de andre speiderne i troppen ønskes alle nye medlemmer hjertelig velkommen! Vi håper at vi kan tilby aktiviteter som fenger, i et miljø som gir små og store deltakere opplevelser og erfaringer de vil vokse på! Ved starten av tida i troppen er det en del praktiske ting speiderne bør huske, og som foreldre/ foresatte kanskje bør hjelpe dem med:

# TERMINLISTE

For å holde orden på aktivitetene i troppen, har vi satt opp ei terminliste som deles ut på første møte. Denne forteller om hva vi skal drive med utover høsten, og det er **viktig at dere følger med på den.** Heng den gjerne lett synlig, og gjør det til en vane å se noen uker framover av og til for å langtidsplanlegge! Legges også på hjemmesida. Følg med på hjemmesida for eventuelle endringer eller tilføyelser til terminlista.

# ADRESSELISTE

Vi vil sette opp liste med navn, fødselsdato, adresse og telefonnummer som deles ut på et av de første møtene. Kan brukes til å gi beskjeder eller kanskje også til å planlegge felles transporter til og fra møter og turer?

# INNMELDING

For nye medlemmer anbefaler vi noen ukers ”prøvetid”. Deretter fyller dere ut innmeldingsskjema som finnes på hjemmesida.

# KONTINGENT

Årskontingenten i Moldespeiderne i 2016 er kr. 950. For nye medlemmer som begynner om høsten, er det halv kontingent, kr. 475. Kontingenten omfatter blant annet forsikring for den enkelte speider og medlemsbladet ”Speideren” som kommer hjem til alle 4 – 5 ganger i året.

# LURT Å HA MED PÅ MØTENE

På alle møtene bør du kle deg for å være ute. Er det utrygt for regn eller snø; kle deg deretter! De som er opptatt som småspeidere bruker speiderskjerf på alle møter og turer. De som har speiderskjorte bruker den på alle møter på Speidernes Hus. Papir og skrivesaker er også lurt å ha, det er ofte beskjeder som det er greit å notere.

# MIN SPEIDERLOGG

Etter noen møters ”prøvetid”, deler vi ut ”Min speiderlogg (stifinner)” til alle nye speidere. Den inneholder mye nyttig info, og skal være med på alle møter.

# FORELDREMØTE ETC

Vi har foreldremøte i starten av hvert semester. Nærmere informasjon kommer på møtet før. Hvis det er spesielle ting foreldre eller foresatte vil ta opp med oss, er det anledning til å gjøre det i forbindelse med de vanlige møtene eller per telefon.

Opplysninger om allergier etc. ønsker vi snarest mulig, av hensyn til matlaging på turer (og møter).

# SPEIDERMESSA

Speidermessa har vært arrangert hver høst i over 50 år, og inntektene herfra bidrar vesentlig til drift av speiderhus og hytte samt innkjøp av større utstyr etc. Den arrangeres også i år på Rådhuset i månedsskiftet oktober/november. Vi håper foreldre eller andre foresatte stiller opp for messa, nærmere beskjed om dette vil kommer senere, fra messekomiteen.

# HJEMMELEDER/ TELEFON PÅ TUR

Før alle turer oppnevnes det en hjemmeleder. Dette er en leder som ikke er med på turen, men som kan formidle kontakt mellom foreldre/ foresatte og speidere på tur. Det er derfor ikke nødvendig at speiderne har med telefon på tur. Av erfaring har vi derfor bestemt at det er **forbud mot telefoner og ”medbragt musikk” på alle turer.**

# HJEMMESIDE

Moldespeidernes hjemmeside er www.moldespeiderne.no . Her finner dere nyttig info, blant annet terminliste og informasjon om turer, arrangementer og møter. Her vil dere også få et innblikk i aktiviteten vår. Gjør det til en vane å se innom hjemmesida.

Med speiderhilsen Nora, Kristoffer, Ole Magnus og Dag Erling

Terminlista og informasjon om turer og andre arrangement står også på Moldespeidernes hjemmeside: **www.moldespeiderne.no**